Un Codi d'Activació és una eina de coordinació entre diferents nivells assistencials, orientada a l'atenció de malalties temps dependents que requereixen d'una organització complexa.
Inclou uns criteris d'activació definits, una guia d'actuació consensuada i una informació estructurada a transmetre entre els professionals, que permeti aplicar, sobre el malalt, les accions que s'han definit.
Així mateix, ha de comptar amb un registre centralitzat que permeti disposar d'una informació objectiva i consensuada, per tal de generar informació i aplicar accions de millora.
Actualment a Catalunya estan en funcionament els codis següents:
Pacients amb infart agut de miocardi
L'activació d'aquest codi suposa la coordinació entre el SEM i l'hospital receptor en forma de prealerta, la qual cosa permet oferir als pacients que pateixin un IAM l'opció de rebre el millor tractament possible.
En aquesta malaltia concreta, el millor tractament és obrir l'artèria coronària que es troba obstruïda (reperfusió de l'artèria oclusiva), d'acord amb els estàndards terapèutics vigents.
Aquest procediment de reperfusió s'aconsegueix mitjançant l'administració d'un fàrmac o l'obertura de l'artèria mitjançant una intervenció en el un centre hospitalari especialitzat (cateterisme/angioplàstia).
L'any 2018 el Codi IAM es va activar 5.838 vegades i la mediana per resposta va ser de 12,73 minuts.
Pacients amb accident vascular cerebral
En el moment que la Central de Coordinació del SEM identifica un afectat d'ictus que, segons els criteris consensuats al Pla director de la malaltia vascular cerebral a Catalunya, sigui tributari d'activació d'aquest codi, el SEM, prealerta un hospital receptor amb capacitat de diagnosticar i tractar aquests pacients.
Aquesta prealerta permet, a l'igual que amb altres codis, que el centre receptor estigui preparat per tal que el pacient sigui atès de forma prioritària, atesa la gravetat de la malaltia.
L'any 2018 el Codi Ictus es va activar 11.022 vegades i la mediana de resposta va ser de 12,06 minuts.
Informe sobre l'impacte de la pandèmia en l'atenció als pacients amb ictus
Pacients amb politraumatisme greu
Seguint el mateix sistema que en la resta de codis, el SEM identifica, a través de l'assistència que ofereixen els equips de les ambulàncies, els pacients que han patit un traumatisme greu.
Un cop identificada la gravetat del pacient es prioritza, en funció de les necessitats de tractament específiques, i es trasllada als centres òptims per donar resposta definitiva.
Actualment el codi està operatiu a l'àrea metropolitana de Barcelona i properament s'anirà ampliant a les zones de referència d'altres hospitals.
L'any 2018 el codi PPT es va activar 19.486 vegades i la mediana per resposta va ser de 9,72 minuts.
Aquest codi és altament específic, ja que identifica aquells pacients que, després d'haver patit una aturada cardiorespiratòria, no recuperen les seves funcions vitals.
En alguns d'aquests casos, es poden mantenir les maniobres de reanimació durant un període de temps determinat per intentar que, sempre amb el consentiment familiar, es puguin considerar aquests pacients com a potencials donats d'òrgans i teixits.
Per poder-ho aconseguir, el SEM prealerta l'hospital receptor, l'Hospital Clínic de Barcelona, que activa els mecanismes necessaris per rebre el pacient, posar-se en contacte amb la família i, un cop obtingut el consentiment familiar i comprovar que no hi ha contraindicacions legals, posar en marxa el programa de donació d'òrgans.
Aquest codi actualment només està actiu a la ciutat de Barcelona i part de la Metropolitana Sud.